Is-Sitt Pitazz – Paragrafi 1661-1670 Għaddejt il-jum kollu f'radd il-ħajr, u l-gratitudni kompliet timlili ruħi. O Alla tiegħi, kemm Inti tajjeb, kemm hi kbira l-ħniena Tiegħek! Inti żżurni b'tant grazzji, lili li jiena farka trab mill-iżjed miżerabbli. Ninxteħet minn tuli f'riġlejk, O Mulej, u nistqarr b'qalb sinċiera li jiena m'għamilt xejn biex ikun jistħoqqli wkoll l-iċken waħda tal-grazzji Tiegħek. Hi fit-tjubija Tiegħek li Inti tagħti lilek innifsek lili b'tant ġenerożita'. Għalhekk, iktar ma jkunu kbar il-grazzji li qalbi tirċievi, iktar hija tintefa' 'l isfel fl-umilta'. + O Kristu, li nbati għalik hi l-għaxqa ta' qalbi u ta' ruħi. Tawwal it-tbatijiet tiegħi sal-infinita', sabiex jiena nkun nista' nagħtik prova ta' mħabbti. Jiena naċċetta dak kollu li idek għad tnewwilli. Imħabbtek, Ġesu', hi biżżejjed għalija. Jiena nigglorifikak fl-abbandun u fid-dlam, fl-agunija u fil-biża', fl-uġigħ u fl-imrar, fid-dieqa tal-ispirtu u fin-niket tal-qalb. Tkun imbierek f'kollox. Qalbi tant hi ddistakkata mill-art, li Inti stess biżżejjed għalija. M'għad baqa' l-ebda waqt f'ħajti meta jiena naħseb fija nnifsi. Ħamis ix-Xirka. (14 ta' April 1938). Illum ħassejtni b'saħħti biżżejjed biex nieħu sehem fiċ-ċerimonji tal-Knisja. Waqt il-Quddiesa, Ġesu' qagħad quddiemi u qalli, Ħares ġewwa Qalbi u ara hemmhekk l-imħabba u l-ħniena li Jiena għandi għall-umanita', u l-aktar għall-midinbin. Ħares, u idħol fil-Passjoni Tiegħi. F'waqt wieħed, kelli esperjenza li għext il-Passjoni kollha ta' Ġesu' f'qalbi. Kont sorpriża li dawn it-torturi ma ċaħħdunix minn ħajti. Waqt l-adorazzjoni, Ġesu' qalli, Binti, kun af li l-imħabba ħerqana tiegħek u l-kompassjoni li inti tħoss għalija kienu konsolazzjoni għalija fil-Ġnien (taż-Żebbuġ). Waqt is-siegħa Adorazzjoni filgħaxija, smajt dan il-kliem, Inti tista' tara l-ħniena Tiegħi mal-midinbin, li f'dan il-waqt qiegħda tidher fil-qawwa kollha tagħha. Ara kemm int ktibt ftit fuqha; hi biss qatra waħda. Agħmel dak kollu li inti tista' sabiex il-midinbin ikunu jistgħu jsiru jafu bit-tjubija Tiegħi. Il-Ġimgħa l-Kbira. (15 ta' April 1938). Rajt lill-Mulej Ġesu' ittorturat, imma mhux imsammar mas-Salib. Kien qabel ma ġie mislub, u Hu qalli, Inti Qalbi. Kellem lill-midinbin dwar il-ħniena Tiegħi. U l-Mulej tani għarfien interjuri tal-abbiss sħiħ tal-ħniena Tiegħu għall-midinbin , u sirt naf li dak li jiena kont ktibt hu tassew qatra. Sibt il-Għid. (16 ta' April 1938). Waqt l-adorazzjoni, il-Mulej qalli, Kun fil-paċi, binti. Din l-opra tal-ħniena hi Tiegħi; m'hemm xejn minnek fiha. Jiena ninsab kuntent li inti qiegħda twettaq bil-fedelta' dak li Jiena kkmandajtek tagħmel, mingħajr ma żżid jew tnaqqas kelma waħda. U tani dawl interjuri li permezz tiegħu sirt naf li lanqas kelma waħda ma kienet tiegħi; minkejja d-diffikultajiet u l-kuntrarju, jiena dejjem, dejjem wettaqt ir-rieda Tiegħu, kif Hu kien għarrafhieli. Il-Qawmien mill-imwiet. Qabel il-quddiesa tal-Għid, tant ħassejtni dgħajfa li tlift kull tama li nieħu sehem fil-purċissjoni li jkun hemm fil-knisja; u għidt lill-Mulej, "Ġesu', jekk it-talb tiegħi jogħġbok, agħtini s-saħħa għal dan il-mument sabiex inkun nista' nieħu sehem fil-purċissjoni." F'dak l-istess waqt, ħassejtni b'saħħti u ċerta li kont nista' nakkumpanja lis-sorijiet fil-purċissjoni. X'ħin bdiet il-purċissjoni, rajt lil Ġesu' f'dija ikbar mid-dawl tax-xemx. Ġesu' ħares lejja bi mħabba u qalli, Qalb ta' Qalbi, imtela bil-ferħ. F'dak il-ħin, l-ispirtu tiegħi ntilef fih . . . X'ħin erġajt ġejt f'tiegħi, kont qiegħda miexja fil-purċissjoni mas-sorijiet, filwaqt li ruħi kienet mgħaddsa għal kollox fih . . . + L-Għid. (17 ta' April 1938). Waqt il-Quddiesa, raddejt ħajr lill-Mulej Ġesu' talli għoġbu jifdina u jagħtina dak l-ikbar wieħed fost id-doni kollha, jiġifieri, imħabbtu fit-Tqarbin Imqaddes; jiġifieri, Hu stess. F'dak il-waqt jiena nġbidt lejn is-Santissima Trinita', u ġejt mgħaddsa fl-imħabba tal-Missier, l-Iben u l-Ispirtu s-Santu. Dawn il-mumenti diffiċli biex niddeskrivihom.
Djarju ta' Swor Fawstina – Is-6 Pitazz (par.1661-1670)